زيمبومباح ؤلا زبح ؤلا زينبومباح ؤلا زديمبومباح ؤلا زدينبونباح (ب لعربية: ورقة-حجر-مقص) هي واحد لعبة كتلعب ب ليدّين، غالبا كايلعبوها جوج د الناس بيناتهوم، اللي بجوجهوم (ولّا شحال مّا كانو) كايديرو فدقّة وحدة شي فورمة من تلاتة د الفورمات ب يدّيهوم. هاد الفورمات هوما "حجرة" (علا شكل بّونية)، "ورقة" (علا شكل يد مسرّحة) ولّا "مقص" (بحالا داير بيدّك رقم جوج)، غير هوما كادّيرهوم ؤ يدّك ناعسة، ماشي واقفة ولّا مهزوزة ف السما. هي واحد اللعبة ديال دقة وحدة، ؤ د المجموع زيرو، اللي فيها غير جوج نتائج: يا إما تعادل، ولّا واحد كايربح و لاخر كايخسر. إيلا شي واحد فيهوم عزل يدير "حجرة" كايغلب لاخر إلا عزل يدير "مقص" (كانݣولو "الحجرة هرّسات المقص")، ولّا كايخسر إلا لاخر عزل يدير "ورقة" (كانݣولو "الورقة غطّات الحجرة")؛ ؤ إيلا شي واحد عزل يدير "ورقة" كايخسر إيلا لاخر عزل يدير "مقص" (كانݣولو "المقص قطّع الورقة").